b'\n_START_ARTICLE_\nGiacomo Filippo Maraldi\n_START_SECTION_\n\xc5\xbdivljenje in delo\n_START_PARAGRAPH_\nOd leta 1700 do 1718 je delal na katalogu nepomi\xc4\x8dnih zvezd. Med letoma 1672 in 1719 je raziskoval Mars. Leta 1704 je odkril Marsovo severno ledeno kapico. Ju\xc5\xbeno je leta 1672 odkril Huygens. Maraldi je odkril, da kapici ne le\xc5\xbeita natan\xc4\x8dno na te\xc4\x8dajih Marsove vrtilne osi. Ugotovil je tudi, da korona, vidna med popolnim Son\xc4\x8devim mrkom, pripada Soncu in ne Luni._NEWLINE_Odkril je spremenljivko R Vodne ka\xc4\x8de (R Hya)._NEWLINE_Pomagal je pri geodetskih meritvah za pari\xc5\xa1ki poldnevnik._NEWLINE_Leta 1723 je med prvimi opazoval Poissonovo pego, ki ji je fizikalno osnovo dal kasneje Arago, Poisson pa jo je napovedal leta 1818 iz Fresnelove valovne teorije in z njo hotel ovre\xc4\x8di valovno teorijo svetlobe. Ob Aragojevem odkritju, je Poissonova pega dala prepri\xc4\x8dljiv dokaz za tedaj sporno valovno naravo svetlobe._NEWLINE_V matematiki je leta 1712 eksperimentalno dobil kot rombskega dodekaedra, ki se imenuje Maraldijev kot.'